Σκοπός της παρούσης οδηγίας είναι να δημιουργήσει ένα κοινό σύστημα για τη ρύθμιση των αερολιμενικών τελών* στους αερολιμένες της Ευρωπαϊκής Ένωσης (ΕΕ). Εφαρμογή Οι κανόνες εφαρμόζονται σε κάθε αερολιμένα ο οποίος: βρίσκεται σε έδαφος υποκείμενο στις διατάξεις των συνθηκών της ΕΕ και του οποίου η ετήσια εμπορική κίνηση υπερβαίνει τα πέντε εκατομμύρια επιβάτες· έχει τον υψηλότερο αριθμό επιβατών σε κάθε χώρα της ΕΕ. Δεν εφαρμόζονται για τα αερολιμενικά τέλη τα οποία: εισπράττονται επ’ αμοιβή των επί διαδρομής* αεροναυτιλιακών υπηρεσιών και των τερματικών αεροναυτιλιακών υπηρεσιών σύμφωνα με τον εκτελεστικό κανονισμό (ΕΕ) 2019/317· εισπράττονται επ’ αμοιβή των υπηρεσιών εδάφους που αναφέρονται στο παράρτημα της οδηγίας 96/67/ΕΚ (βλέπε σύνοψη)· επιβάλλονται για τη χρηματοδότηση της παροχής βοήθειας σε επιβάτες με ειδικές ανάγκες και επιβάτες με περιορισμένη κινητικότητα που αναφέρονται στον κανονισμό 1107/2006/ΕΚ (βλέπε σύνοψη). Απαγόρευση διακρίσεων Τα αερολιμενικά τέλη δεν πρέπει να εισάγουν διακρίσεις μεταξύ χρηστών αερολιμένων*. Ωστόσο, τα τέλη μπορούν να διαφοροποιούνται για λόγους: δημόσιου και γενικού συμφέροντος, περιβαλλοντικού ενδιαφέροντος. Δίκτυο αερολιμένων Ο φορέας διαχείρισης* δικτύου αερολιμένων μπορεί να αποφασίσει να εισάγει ένα σύστημα επιβολής τελών που να καλύπτει ολόκληρο το δίκτυο με τρόπο διαφανή. Κοινά συστήματα επιβολής τελών Στο φορέα διαχείρισης αερολιμένος πρέπει να επιτρέπεται να εφαρμόζει κοινό και διαφανές σύστημα επιβολής τελών σε αερολιμένες που εξυπηρετούν την ίδια πόλη ή αστικό κέντρο. Διαβουλεύσεις και επανόρθωση Πρέπει να γίνονται τακτικά διαβουλεύσεις με τους χρήστες του αερολιμένος ή με τους εκπροσώπους των ενώσεων των χρηστών όσον αφορά: τη λειτουργία του συστήματος αερολιμενικών τελών, το ύψος των τελών αερολιμένος και, ανάλογα με την περίπτωση, την ποιότητας της παρεχόμενης υπηρεσίας. Η διαβούλευση πρέπει να πραγματοποιείται τουλάχιστον μία φορά το έτος, εκτός εάν: είχε συμφωνηθεί διαφορετικά κατά την προηγούμενη διαβούλευση, αυτό δεν προβλέπεται από συμφωνία μεταξύ του φορέα διαχείρισης του αερολιμένος και των χρηστών του αερολιμένος, η χώρα της ΕΕ αποφασίσει να ζητήσει συχνότερες διαβουλεύσεις. Απαιτήσεις διαφάνειας Πρέπει να παρέχεται ενημέρωση στους χρήστες του αερολιμένος ή στους εκπροσώπους των χρηστών του αερολιμένος σχετικά με τα στοιχεία βάσει των οποίων καθορίζεται το ύψος των τελών. Οι πληροφορίες που παρέχονται περιλαμβάνουν: τις διάφορες υπηρεσίες και υποδομές που παρέχονται έναντι του εισπραττόμενου τέλους, τη μεθοδολογία που χρησιμοποιείται για τον καθορισμό των αερολιμενικών τελών, το εισόδημα από τα διάφορα τέλη, στοιχεία για οιαδήποτε χρηματοδότηση από δημόσιες αρχές όσον αφορά τις εγκαταστάσεις και υπηρεσίες που σχετίζονται με τα αερολιμενικά τέλη, προβλέψεις σχετικά με την κατάσταση του αερολιμένος όσον αφορά τα τέλη. Οι χρήστες του αερολιμένος οφείλουν να πληροφορούν το φορέα διαχείρισης του αερολιμένος πριν από οποιαδήποτε διαβούλευση, σχετικά με: τις προβλέψεις κίνησής τους και χρήσης του στόλου τους, τα αναπτυξιακά τους έργα και τις απαιτήσεις τους στο συγκεκριμένο αερολιμένα. Νέες υποδομές Οι φορείς διαχείρισης του αερολιμένος πρέπει να συμβουλεύονται τους χρήστες του αερολιμένος πριν οριστικοποιηθούν τα σχέδια νέων έργων υποδομών. Διαφοροποίηση των υπηρεσιών Η διαφορά στην ποιότητα και το εύρος των υπηρεσιών που αποφασίζεται από έναν φορέα διαχείρισης του αερολιμένος μπορεί να οδηγήσει σε διαφοροποίηση των αερολιμενικών τελών. Ανεξάρτητη εποπτική αρχή Οι χώρες της ΕΕ πρέπει να ορίσουν μια ανεξάρτητη εποπτική αρχή. Η αρχή αυτή οφείλει να εξασφαλίζει την ορθή εφαρμογή των μέτρων συμμόρφωσης προς την παρούσα οδηγία. Μπορεί να αναθέτει καθήκοντα σε άλλες ανεξάρτητες εποπτικές αρχές.